b"\n_START_ARTICLE_\nEsgl\xc3\xa9sia de Sant Miquel d'Alcover\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia est\xc3\xa0 situada a l'interior del cementiri d'Alcover. \xc3\x89s de planta rectangular, amb coberta a dues vessants. T\xc3\xa9 porta d'acc\xc3\xa9s lateral d'arc de mig punt amb dovelles de pedra. A l'interior es poden veure cinc arcs apuntats i un sis\xc3\xa8 d'amagat en el mur de tancament._NEWLINE_De la part de l'antiga esgl\xc3\xa9sia que va quedar com a cementiri, se'n conserven els murs i la primera porta, d'arc de mig punt. A la part superior d'aquesta es troba la imatge de Sant Miquel. Encara resta en peu la paret de la fa\xc3\xa7ana frontal, amb una obertura atrompetada. Aquesta part forma un petit recinte amb n\xc3\xadnxols integrats als murs de l'esgl\xc3\xa9sia.\n_START_SECTION_\nHist\xc3\xb2ria\n_START_PARAGRAPH_\nL'origen d'aquesta primera esgl\xc3\xa9sia d'Alcover no es coneix amb exactitud, si b\xc3\xa9 apareix documentada des del 1154 i se sap que el 1166 es convert\xc3\xad en parr\xc3\xb2quia. La irregularitat d'aquesta construcci\xc3\xb3 fa dif\xc3\xadcil una lectura d'estils i d'etapes. Hi ha diverses hip\xc3\xb2tesis, per\xc3\xb2 actualment sembla acceptada la que planteja l'exist\xc3\xa8ncia inicial d'una esgl\xc3\xa9sia rom\xc3\xa0nica, de 26,85m. de llargada per 11,00m. d'amplada. En fer-se la muralla, l'esgl\xc3\xa9sia qued\xc3\xa0 fora del clos. En una moment determinat va esfondrar-se, i fou, vers el segle XV, reconstru\xc3\xafda en part amb sis arcs g\xc3\xb2tics de suport, mentre l'altra part, sense sostre, es va utilitzar com a cementiri. Actualment ha quedat totalment integrada dins el fossar."